รายย่อยช้อนหุ้นรอครม.
ต่างชาติขายฟันกำไรสองเด้งรอจังหวะสะสมรอบใหม่1,100
11 ส.ค. 2554

ต่างชาติขายฟันกำไรสองเด้งรอจังหวะสะสมรอบใหม่1,100
หุ้นไทยเก่งติดลบน้อยกว่าตลาดเอเชียหลายแห่ง ต่างชาติเริ่มขายวันแรก รายย่อยช้อนรอจัดตั้ง ครม.ขาใหญ่กองทุนทำกำไรแล้ว
ตลาดหุ้นโลกร่วงหนักอีกรอบ หลายตลาดดิ่งลงแรงกว่า 2% เพราะกังวลปัญหาสหรัฐอเมริกาถูกลดเครดิตและยุโรปถูกหนี้รุมเร้า ส่วนหุ้นไทยถูกทุบลงไปต่ำสุด เกือบ 14 จุดแต่ก็มีแรงไล่ซื้อหุ้นคืน ดันดัชนีปิดที่ระดับ 1,133.46 จุด ติดลบเพียง 6.15 จุด มูลค่าการซื้อขายหนาตาขึ้น 38,555 ล้านบาท
ขณะที่นักลงทุนต่างชาติพลิกมาขายวันแรกในรอบ 14 วัน จำนวน 32 ล้านบาท ส่วนหนึ่งเนื่องจากได้กำไรทั้งราคาหุ้นและอัตราแลกเปลี่ยนกว่า 15% ในช่วง 1 เดือน ส่วนรายย่อยที่พอร์ตว่างกลับมาลุยเก็บ จำนวน 4,525 ล้านบาท ส่วนสถาบันขายหนักมือต่อ 4,019 ล้านบาท
นายวัชระ แก้วสว่าง นักลงทุนรายใหญ่ เปิดเผยว่า ที่ผ่านมาได้ทยอยขายหุ้นเพื่อทำกำไรและรอซื้อกลับที่แนวรับแรก 1,126 จุด หากหลุดระดับดังกล่าวมีแนวรับถัดไปที่ 1,110 จุด โดยมองว่าตลาดหุ้นไทยยังแข็งแกร่งกว่าตลาดหุ้นอื่น เนื่องจากนักลงทุนเล่นข่าวการจัดตั้งรัฐบาลใหม่ ขณะที่มูลค่าหุ้นยังไม่แพงจนเกินไปแต่ก็ต้องระวังโดนหางเลขจากปัญหาของสหรัฐอเมริกา 
“ดัชนีหุ้นควรอยู่ที่ระดับ 1,260 จุด ซึ่งยังมีส่วนต่างจากปัจจุบันพอสมควร และผมเชื่อว่าหากดัชนีแตะระดับ 1200 จุดจึงจะถือว่าหุ้นแพง” นายวัชระ กล่าว
นายเอกยุทธ อัญชันบุตร นักลงทุนรายใหญ่ เปิดเผยว่า ในระยะสั้นตลาดหุ้นไทยยังปรับตัวเพิ่มขึ้นได้อีก เพราะนักลงทุนยังเก็งกำไรการจัดตั้งคณะรัฐมนตรี (ครม.) ชุดใหม่ จึงแนะนำนักลงทุนให้รอขายทำกำไรหลังจากที่มีการโปรดเกล้าฯ แต่งตั้ง ครม.เรียบร้อยแล้ว 
นักลงทุนรายใหญ่คาดว่าน่าจะเห็นดัชนีขึ้นไปใกล้ 1,200 จุด ก่อนปรับฐานในช่วงกลางเดือน ส.ค.นี้ เพราะตลาดขาดข่าวใหม่ ขณะที่ผู้บริหารกองทุนในยุโรปเริ่มพักร้อน 
“ตลาดใกล้จะปรับฐานก่อนเพื่อขึ้นต่อ อย่างแย่ดัชนีจะลงมาที่ 1,060-1,080 จุด แต่ถ้าไม่เลวร้ายมากดัชนีจะไม่หลุด 1,100 จุด จึงแนะนำให้รอซื้อกลับบริเวณนี้ ส่วนหุ้นที่แนะนำให้ซื้อยังเป็นแบงก์ พลังงาน และสื่อสารที่อยู่ฝั่งเดียวกับรัฐบาล” นายเอกยุทธ กล่าว
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ที่ผ่านมาทยอยขายหุ้นเพื่อล็อกกำไรบางส่วนไว้ และคาดว่าดัชนีจะเพิ่มอีกไม่มาก 
“ต่างชาติเข้ามาซื้อหุ้น 1 เดือนแล้ว มีโอกาสที่อาจจะโยกเงินออกไปลงทุนในสินทรัพย์อื่น ซึ่งต้องจับตาดูกระแสเงินทุนด้วย ระยะสั้นนี้หุ้นยังไม่น่าจะปรับเพิ่มขึ้นไปถึงเป้าหมาย ที่ประเมินไว้ที่ 1,200 จุดได้” นายประเสริฐ กล่าว